Uznesenie Okresného súdu Stará Ľubovňa sp. zn. 2P/99/2025 z 23. 7. 2025
Uznesenie Okresného súdu Stará Ľubovňa z 23. júla 2025, sp. zn. 2P/99/2025, ECLI:SK:OSSL:2025:8525200815.2
Súd: Okresný súd Stará Ľubovňa
Spisová značka: 2P/99/2025
ECLI: ECLI:SK:OSSL:2025:8525200815.2
Dátum vydania: 23. 7. 2025
Forma: Uznesenie
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Stará Ľubovňa 2P/99/2025 8525200815 23. 07. 2025 Mgr. Danka Majdáková ECLI:SK:OSSL:2025:8525200815.2
Uznesenie Okresný súd Stará Ľubovňa v rodinnoprávnej veci starostlivosti súdu o maloleté dieťa: A. B., nar. XX.XX.XXXX, trvale bytom C. D. XX, t.č. Centrum pre deti a rodiny Vranov nad Topľou, Dr. C. Daxnera 90/7, 093 01 Vranov nad Topľou, zastúpené kolíznym opatrovníkom: Obec Lomnička, dieťa rodičov, matka: maloletá E. F., nar. XX.XX.XXXX, trvale bytom C. D. XX, zastúpená zákonnými zástupcami: G. F., nar. XX.XX.XXXX, trvale bytom C. D. XX a H. F., nar. XX.XX.XXXX, trvale bytom C. D. XX, otec: A. B., nar. XX.XX.XXXX, trvale bytom C. D. XX, o návrhu navrhovateľa: Úrad práce, sociálnych vecí a rodiny Stará Ľubovňa, so sídlom Farbiarska 57, Stará Ľubovňa, v konaní o nariadenie neodkladného opatrenia, takto rozhodol: I. Súd n a r i a ď u j e neodkladné opatrenie v tomto znení: „ Mal. A. B., nar. XX.XX.XXXX sa p o n e ch á v a v starostlivosti Centra pre deti a rodiny Vranov nad Topľou, so sídlom Dr. C. Daxnera 90/7, 093 01 Vranov nad Topľou. “ II. Súd u k l a d á navrhovateľovi Úradu práce, sociálnych vecí a rodiny Stará Ľubovňa povinnosť v lehote 15 dní od právoplatnosti tohto uznesenia podať na tunajší súd návrh vo veci samej, návrh na nariadenie ústavnej starostlivosti, pričom účastníkmi konania budú mal. dieťa, jeho rodičia - mal. E. F. a jej zákonní zástupcovia G. F. a H. F., otec dieťaťa A. B. a navrhovateľ. III. Trvanie neodkladného opatrenia je č a s o v o o b m e dz e n é do šiestich mesiacov od právoplatnosti toho uznesenia. IV. Žiaden z účastníkov
nemá
nárok
na náhradu trov konania.
odôvodnenie: 1. Návrhom doručeným súdu dňa 22.07.2025 Úrad práce, sociálnych vecí a rodiny Stará Ľubovňa (ďalej len navrhovateľ) navrhol vydať neodkladné opatrenie, ktorým by bol ponechaný mal. A. v starostlivosti Centra pre deti a rodiny Vranov nad Topľou. Návrh odôvodnil tým, že mal. A. pochádza z družského vzťahu mal. matky E. F. a otca A. B.. Spisovú dokumentáciu maloletého A. vedú od apríla 2024. Dieťa sa narodilo ťažko zdravotne postihnuté (ŤZP). Matka dieťaťa je maloletá, nemá priznané rodičovské práva. Keď rodičia zistili, že dieťaťa je ťažko zdravotne postihnuté (ŤZP), odmietali prevziať dieťa do starostlivosti. Ľubovnianska nemocnica žiadala úrad umiestniť dieťa do zariadenia. Nikto z oslovených blízkych príbuzných neprejavil záujem zabezpečiť osobnú starostlivosť ťažko zdravotne postihnutému dieťaťu. Maloletý A. B. bol na základe Uznesením Okresného súdu sp .zn. 2P/106/2024 odovzdaný dňa 27.09.2024 do CDR Vranov nad Topľou. Rozsudkom 2P/120/2024 Okresného súdu Stará Ľubovňa bolo maloletému dňa 19.11.2024 uložené výchovné opatrenie v trvaní 6 mesiacov od právoplatnosti tohto rozsudku. Rozsudok nadobudol právoplatnosť dňa 05.02.2025. Maloletý A. bol z dôvodu nepriaznivého zdravotného stavu v centre zaradený do špecializovanej samostatnej skupiny, kde je mu poskytovaná 24-hodinová opatrovateľská starostlivosť pobytovou formou na základe Lekárskeho posudku, vydaného odd. posudkových činnosti, ÚPSVaR Vranov nad Topľou dňa 05.03.2025. Zdravotný
stav dieťaťa si vyžaduje sledovanie vo viacerých odborných ambulanciách. Ide o polystigmatizované dieťa, základné diagnózy: Robinowov syndróm, vnorený penis, deformované skrátené končatiny, mukupurulentná konjuktivita, vrodená zadná chlopňa močovej rúry, syndrómy vrodených chýb spojené s nízkym vzrastom, spina bifida C1 – Th 4, iná vrodená chyba tváre a krku, defekt predsieňovej prehliadky. V zariadení mal. A. v rámci svojho zdravotného stavu napreduje v psychomotorickom vývine, bez výraznejšieho zaostávania. Ide o ročné dieťa, ktorému je poskytovaná opatrovateľská starostlivosť. Naďalej napreduje vo všetkých oblastiach vývinu, začal samostatne chodiť, hovoriť prvé slová, ovláda jednoduché sociálne hry, rozoznáva známe a cudzie osoby, aktívne trávi čas bdenia. A. je pozitívne ladený, jeho aktivita je primeraná veku. Spokojnosť vyjadruje úsmevom, hlasným smiechom, krikom. Nespokojnosť dáva najavo mrnčaním, intenzívnym plačom. Papa všetko, je kŕmený lyžicou. Mal. matka porodila v decembri ďalšie dieťa, ktoré zomrelo a tohto času je opäť tehotná, plnoletosť dosiahne dňa XX.XX.XXXX. Dňa 27.05.2025 sa v obci Lomnička konala prípadová konferencia (PK) ohľadom mal. A. B., na ktorej sa zúčastnili rodičia, starí rodičia dieťaťa, CDR Vranov nad Topľou spolu s dieťaťom a obec Lomnička. Na PK zistili, že nikto z rodiny ani samotní rodičia nechcú prevziať dieťa do starostlivosti, aj napriek tomu, že jeho zdravotný stav je stabilizovaný a dieťa prospieva. Obe rodiny aj z matkinej aj otcovej strany majú vhodné bytové podmienky, no zaujali nezodpovedný postoj a o mal. dieťa sa postarať nechcú, čo aj potvrdili svojimi podpismi. Rodičia dieťaťa tiež uviedli, že čakajú ďalšie dieťa. Ich vzťah je nestabilný, neustále sa schádzajú a rozchádzajú, nemajú vlastné bývanie. V tom čase bývali u rodičov otca a po opakovanom šetrení dňa 23.06.2025 už bývali každý u svojich rodičov, rodiny sú rozhádané a nekomunikujú spolu. Otec dieťaťa aj matka sa po návšteve v Lomničke odmlčali a prestali úplne prejavovať záujem o dieťa. Dňa 04.08.2025 uplynie časové rozpätie výchovného opatrenia a aktuálne nie je možný návrat maloletého A. do biologickej rodiny. Na základe vyššie uvedených dôvodov navrhovateľ skonštatoval, že výchovné opatrenie nesplnilo požadovaný účel, rodičia odmietajú zabezpečiť adekvátnu starostlivosť mal. dieťaťu a nemajú na to ani vytvorené podmienky. Navrhovateľ dospel k záveru, že maloleté dieťa sa ocitlo v takejto situácií, ktorá ohrozuje jeho psychický, fyzický a sociálny vývin, a preto je potrebné a je v záujme maloletého dieťaťa dočasne upraviť pomery neodkladným opatrením. Následne bude podávať návrh na nariadenie ústavnej starostlivosti u maloletého A.. K návrhu pripojil rodný list dieťaťa, žiadosť Ľubovnianskej nemocnice, n.o. zo dňa 06.06.2024, Lekárske správy a úradný záznam z 01.07.2025. 2. Uznesením sp. zn. 2P/99/2025 zo dňa 23.07.2025 súd ustanovil mal. dieťaťu kolízneho opatrovníka a to Obec Lomnička. 3. Po oboznámení sa s obsahom návrhu, doloženými listinnými dôkazmi ako aj celým spisovým materiálom súd ustálil, že skutkový stav zodpovedá stavu ako ho opísal navrhovateľ v návrhu. 4. Podľa § 360 ods. 1 zák. č. 161/2015 Z.z. Civilný mimosporový poriadok (ďalej len C.m.p.) neodkladné opatrenie možno nariadiť aj bez návrhu v konaniach, ktoré možno začať aj bez návrhu. 5. Podľa § 367 ods. 1 C.m.p. neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. 6. Podľa § 367 ods. 2 C.m.p. ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 7. Podľa § 367 ods. 3 C.m.p. o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 8. Podľa § 367 ods. 4 C.m.p. uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 9. Podľa § 367 ods. 5 C.m.p. uznesenie o nariadení neodkladného opatrenia súd môže doručiť účastníkom až pri uskutočnení jeho výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne 10. Podľa § 2 ods. 1 C.m.p. na konanie podľa tohto zákona sa použijú ustanovenia Civilného sporového konania, ak tento zákon neustanovuje inak. 11. Podľa § 324 ods. 1 zákona č. 160/12015 Z.z. Civilný sporový poriadok (ďalej len C.s.p.) pred začatím konania, počas konania a po jeho skončení súd môže na návrh nariadiť neodkladné opatrenie. 12. Podľa § 324 ods. 3 C.s.p. neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením.
13. Podľa § 325 ods. 1 C.s.p. neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 14. Podľa § 325 ods. 2 C.s.p. neodkladným opatrením možno strane uložiť najmä, aby d) niečo vykonala, niečoho sa zdržala alebo niečo znášala, 15. Podľa § 329 ods. 1 C.s.p. súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 16. Podľa § 329 ods. 2 C.s.p. pre neodkladné opatrenie je rozhodujúci stav v čase vydania uznesenia súdu prvej inštancie. 17. Podľa § 54 ods. 2 Zákona o rodine súd môže nariadiť ústavnú starostlivosť len vtedy, ak je výchova dieťaťa vážne ohrozená alebo vážne narušená, nie je možné dieťa zveriť do náhradnej osobnej starostlivosti alebo pestúnskej starostlivosti a dieťa je osvojiteľné a nie je možné ho zveriť do starostlivosti budúcich osvojiteľov alebo do starostlivosti fyzickej osoby podľa osobitného predpisu, rodičia dieťaťa nežijú alebo im v starostlivosti o dieťa bráni závažná prekážka, uložené výchovné opatrenie podľa § 37 ods. 3 neviedlo k náprave alebo rodičia dieťaťa sú pozbavení výkonu rodičovských práv. 18. Účelom neodkladných opatrení je rýchla, úprava pomerov účastníkov alebo zabezpečenie výkonu existujúceho, prípadne ešte nevykonateľného alebo možného rozhodnutia. Vydanie neodkladného opatrenia však predpokladá aspoň osvedčenie práva, resp. osvedčenie ohrozenia tohto práva a tiež, aby neboli vážnejšie pochybnosti o potrebe neodkladnej úpravy. Povinnosťou súdu je pri vydávaní neodkladného opatrenia skúmať všetky aspekty jeho nariadenia a teda dôkladne skúmať a zvažovať, najmä či je nárok účastníka na nariadenie neodkladného opatrenia osvedčený a či je naliehavá potreba okamžitého zásahu zo strany súdu, t.j. či je naliehavá potreba nariadiť takéto opatrenie. 19. V každej veci týkajúcej sa maloletých detí dominuje záujem maloletého dieťaťa. Dosiahnutie účinnej ochrany záujmov maloletých detí je zabezpečené aj inštitútom neodkladných opatrení. Potreba nariadenia neodkladného opatrenia nemusí vyplývať len z naliehavosti situácie, ale v prípade konania starostlivosti súdu o maloletých aj z existencie záujmu maloletého dieťaťa na danej dočasnej úprave pomerov. Naliehavosť potreby úpravy pomerov neodkladným opatrením v týchto konaniach ustupuje záujmu maloletého dieťaťa. A teda, ak je nariadenie neodkladného opatrenia v záujme maloletého dieťaťa, nemusí byť nevyhnutne súčasne splnená aj podmienka naliehavosti potreby dočasnej úpravy. Súd by mal pristúpiť k nariadeniu neodkladného opatrenia nielen v prípadoch, ak riešenie situácie neznesie odklad, ale aj v prípade, ak je úprava neodkladným opatrením v záujme maloletého dieťaťa. 20. Rozsudkom tunajšieho súdu č.k. 2P/120/2024-27 zo dňa 19.11.2024, ktorý nadobudol právoplatnosť dňa 05.02.2025, súd určil nad výchovou mal. A. výchovné opatrenie – dočasné odňatie z osobnej starostlivosti matky na obdobie šiestich mesiacov od právoplatnosti rozsudku a nariadil pobyt maloletého v Centre pre deti a rodiny Vranov nad Topľou. Časové rozpätie výchovného opatrenia uplynie 05.08.2025. Účelom výchovného opatrenia bola úprava rodinných a sociálnych pomerov rodiny, teda zmobilizovať rodinu mal. A. aby si osvojili všetky úkony, ktoré si vyžaduje zdravotný stav mal. A., tak aby sa mal. A. mohol vrátiť do prirodzeného rodinného prostredia, do rodín svojich rodičov. 21. Účel výchovného opatrenia nebol neplnení, nie je v najlepšom záujme mal. A., aby sa vrátil do domáceho prostredia, keďže nikto z príbuzných sa o neho nechce postarať. Nikto z rodiny, ani samotní rodičia, nechcú prevziať dieťa do starostlivosti, aj napriek tomu, že jeho zdravotný stav je stabilizovaný a dieťa prospieva. Obe rodiny, tak z matkinej ako aj z otcovej strany, majú vhodné bytové podmienky, no zaujali nezodpovedný postoj a o mal. dieťa sa postarať nechcú. Rodičia dieťaťa čakajú ďalšie dieťa, ich vzťah je nestabilný, neustále sa schádzajú a rozchádzajú, nemajú vlastné bývanie. Rodičia sa od času konania prípadovej štúdie, t.j. od 27.05.2025, odmlčali a prestali úplne prejavovať záujem o dieťa. 22. Vzhľadom na nezodpovedný prístup rodičov a ostatných príbuzných, ktorý nechcú prevziať do osobnej starostlivosti mal. A., jeho návrat do domáceho prostredia je nemožný a nie je v jeho záujme. Vzhľadom na uvedené, keďže časové trvanie pobytu maloletého v zariadení pre výkon rozhodnutia súdu uplynie dňa 05.08.2025 a aktuálne nie je v záujme mal. dieťaťa návrat do biologickej rodiny, súd ponechal mal. A. v starostlivosti Centra pre deti a rodiny Vranov nad Topľou.
23. Súd súčasne druhým výrokom uložil navrhovateľovi povinnosť podať návrh vo veci samej – návrh na nariadenie ústavnej starostlivosti, ktorý doposiaľ podaný nebol. Účastníkmi konania bude navrhovateľ, rodičia mal. dieťaťa – matka, jej zákonní zástupcovia a maloleté dieťa. 24. Tretím výrokom súd v súlade s ustanovením § 367 ods. 2 C.m.p. trvanie neodkladného opatrenia časovo obmedzil na najdlhšiu dobu šiestich mesiacov od právoplatnosti uznesenia. 25. O trovách konania súd rozhodol v súlade s ustanovením § 52 C.m.p. podľa ktorého žiaden z účastníkov nemá právo na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné odvolanie, ktoré sa podáva do 15 dní od doručenia uznesenia na súde, proti rozhodnutiu ktorého smeruje. V odvolaní sa má popri všeobecných náležitostiach (§127 C.s.p.) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

